પ્રેમનું પ્લાનિંગ કરવાવાળા ઘણી વખત પસ્તાતા હોય છે. પ્રપોઝ કરવાનું પણ પ્લાનિંગ ન હોય. હું તને પ્રેમ કરું છું એવું કહી દેવાની તો એક ક્ષણ આવતી હોય છે. આંખમાં થોડીક ચમક ઊપસે,ટેરવામાં થોડીક ઝંખના ફૂટે, શ્વાસ થોડોક વધુ નાજુક થાય, આયખું એકદમ ભર્યુંભર્યું લાગે,અસ્તિત્વ એકદમ ઉજાગર હોય, શબ્દો શણગાર સજતા હોય, ધબકારાએ ગતિ પકડી હોય ત્યારે હળવેકથી કહી દેવાતું હોય છે કે હું તને પ્રેમ કરું છું, તું મને ગમે છે, તું મારી જિંદગી છે, તારું સાંનિધ્ય મને મારા હોવાની પ્રતીતિ આપે છે, તારો હાથ હાથમાં હોય ત્યારે આખું જગત જાણે મારી બાંહોમાં હોય છે. પ્રેમની કબૂલાતની ક્ષણ તો અચાનક આવે એની મજા છે. ફિલ્મોમાં બતાવાય છે એ તો બકવાસ હોય છે. ઘૂંટણીએ પડીને ફૂલ ધરીને પ્રેમ વ્યક્ત કરવાનું તો વિચારવું પડે. સાચી ક્ષણ તો બસ આવતી હોય છે. દિલ કહી દેતું હોય છે કે આ જ ઘડી છે એના દિલને સ્પર્શવાની, આ જ સમય છે વ્યક્ત થઈ જવાનો! દરેક વાતનો રાઇટ ટાઇમ હોય છે એ સાચું, પણ દરેક વખતે એ રાઇટ ટાઇમ પૂછીને નથી આવતો. એ આવે ત્યારે તેને ઓળખી લેવાનો હોય છે અને જીવી લેવાનો હોય છે!